RELACION SHPJEGUES
PËR

PROJEKTVLIGJIN “PËR INVESTIMET NË REPUBLIKËN E SHQIPËRISË”

I. QËLLIMI I PROJEKTVLIGJIT DHE OBJEKTIVAT QË SYNOHEN TË ARRIHEN 

Qëllimi i projektligjit është unifikimi i bazës ligjore për investimet në Republikën e Shqipërisë, përkatësisht dy ligjeve bazë që prekin investimet, respektivisht Ligjit nr. 7764, datë 2. 11. 1993 “Për investimet e huaja”, të ndryshuar dhe Ligjit nr. 55/ 2015 “Për investimet strategjike në Republikën e Shqipërisë”, i ndryshuar me qëllim mundësimin e një klime të favorshme biznesi, adresimin e të gjithë handikapave ligjore të identifikuara gjatë zbatimit të legjislacionit në fuqi për investimet dhe investimet strategjike, unifikimin dhe qartësimin e procedurave për investitorët. 

Nevoja për miratimin e një ligji të unifikuar mbi investimet përbën një angazhim konkret të marrë përsipër nga qeveria shqiptare sipas dokumentit të politikës “Agjenda Kombëtare e Reformave 2024–2027”, si edhe është pjesë e angazhimeve për promovimin dhe lehtësimin e investimeve, të Strategjisë së Biznesit dhe Investimeve 2021-2030, si dhe miratimi i këtij ligji është vendosur si angazhim në kalendarin afatshkurtër të procesit të negocimit, duke u bërë pjesë e Planit Kombëtar të Integrimit Europian.

II. VLERËSIMI I PROJEKTLIGJIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE. 

Projektligji nuk është pjesë e programit analitik të akteve të parashikuar nga Ministria e Ekonomisë dhe Inovacionit.

Projektligji është në përputhje me frymën e programit të Qeverisë në lidhje me zhvillimin ekonomik dhe garantimin e konkurrencës, transparencës dhe sigurisë për investimet dhe investitorët në Republikën e Shqipërisë, si dhe dokumentin politik “Agjenda Kombëtare e Reformave 2024–2027”. Ai është pjesë e fushës së përgjegjësisë së Ministrisë së Ekonomisë dhe Inovacionit.

Ky projektligj lind si domosdoshmëri e harmonizimit të legjislacionit shqiptar me EU acquis si pjesë e procesit të anëtarësimit në BE, si dhe e nevojës së përshtatjes me praktikat e mira ndërkombëtare. Për këtë qëllim mund të konsiderohet ndjekja e rekomandimeve të UNCTAD dhe harmonizimi me EU acquis, në veçanti; 
Rregullorja (BE) 2019/452 e Parlamentit Evropian dhe e Këshillit e datës 19 mars 2019 për krijimin e një kuadri për analizimin e investimeve të huaja direkte në Bashkim;
Rregullorja (BE) Nr. 912/2014 e Parlamentit Evropian dhe e Këshillit e datës 23 korrik 2014 për krijimin e një kuadri për menaxhimin e përgjegjësisë financiare të lidhur me gjykatat e zgjidhjes së mosmarrëveshjeve ndërmjet investitorëve dhe shteteve të krijuara nga marrëveshjet ndërkombëtare në të cilat Bashkimi Evropian është palë.
Rregullorja (BE) Nr. 1219/2012 e Parlamentit Evropian dhe e Këshillit e datës 12 dhjetor 2012 për vendosjen e marrëveshjeve kalimtare për marrëveshjet dypalëshe të investimeve ndërmjet Shteteve Anëtare dhe vendeve të treta.
III. ARGUMENTIMI I PROJEKTLIGJIT LIDHUR ME PËRPARËSITË, PROBLEMATIKAT, EFEKTET E PRITSHME.

Nga analiza e kuadrit ligjor konstatohet se edhe legjislacioni  shqiptar i lidhur me investimet, sidomos për sa i përket investimeve të huaja, ka një qasje jo diskriminuese, duke ofruar një trajtim të barabartë me investimet vendase.
Legjislacioni tregtar nuk parashikon trajtim të ndryshëm midis investitorëve të huaj apo vendas, nuk ka barriera për themelimin e shoqërive tregtare me kapital 100% të huaj e as nuk parashikon nevojën e ndonjë miratimi apo autorizimi paraprak. Investitorët e huaj mund të fitojnë të drejta koncesionare në burimet natyrore dhe në burimet me interes të përbashkët, siç përcaktohet nga legjislacioni për koncesionet dhe partneritetet publiko-private. Nuk ka diferencime për investitorët e huaj edhe në fushën e prokurimeve publike.  
Për sa i përket 2 ligjeve kryesore të cilat lidhen me investimet, konstatohet se :
 - Ligji nr.7764, datë 2.11.1993, “Për investimet e huaja”, konsiderohet si i tejkaluar, si pasojë edhe e kohës. Legjislacioni mund të jetë objekt i përmirësimeve të mëtejshme në lidhje me: 
· Parashikimin e garancive edhe për investitorët vendas; 
· Vendosjen e përkufizimeve shtesë të cilat mungojnë si p.sh. investimet direkte; 
· Parashikime më të plota të lirive për të investuar;
· Përcaktimin e detyrimeve të investitorëve; 
· Përcaktimin e rasteve të kufizimeve dhe sektorëve me interes strategjik kombëtar;
· Parashikimin e mekanizmave të zgjidhjes së mosmarrëveshjeve midis investitorëve dhe administratës, që në fazat paraprake duke shmangur konfliktet e natyrës administrative dhe/ose gjyqësore).

Dispozitat e ligjit për investimet e huaja nuk rezultojnë më aktuale, kanë nevojë për përditësim dhe lind nevoja e inkuadrimit të tyre brenda një kuadri ligjor të unifikuar mbi investimet në Republikën e  Shqipërisë.

- Ligji nr. 55/2015, “Për investimet strategjike në Republikën e Shqipërisë” ka patur një natyrë përkohshmërie, me një afat kohor të kufizuar, i cili është shtyrë disa herë. Nevojitet unifikimi me ligjin e investimeve në tërësi.
Nga pikëpamja institucionale, ligji vendosi një arkitekturë të centralizuar vendimmarrjeje dhe koordinimi: AIDA në rolin e agjentit asistues dhe sekretariatit teknik, një strukturë ndërinstitucionale vlerësimi përmes Grupeve Operacionale dhe vendimmarrje në Komitetin e Investimeve Strategjike (KIS). Kjo qasje krijoi një kanal të qartë komunikimi mes investitorit dhe administratës, duke synuar të ulë fragmentimin institucional dhe të përshpejtojë marrjen e vendimeve për projekte komplekse.
Si rezultat, ligji kontribuoi në rritjen e kapacitetit të administratës për të trajtuar projekte të mëdha që kërkojnë koordinim të gjerë ndërinstitucional. U krijua një mekanizëm funksional bashkëpunimi mes ministrive të linjës, agjencive shtetërore, pushtetit vendor dhe institucioneve të tjera përgjegjëse për planifikimin territorial, energjinë, mjedisin, financat dhe pronën.
Megjithatë, praktika tregoi se modeli i ngritjes së Grupeve Operacionale rast pas rasti shpesh ka prodhuar vonesa, për shkak të mobilizimit jo të njëtrajtshëm të institucioneve, ndryshimeve në përfaqësim dhe mungesës së një kapaciteti teknik permanent. Kjo ka nxjerrë në pah nevojën për institucionalizim më të qëndrueshëm të funksionit të vlerësimit dhe monitorimit të projekteve strategjike.
Në aspektin e portofolit të projekteve, gjatë periudhës 2016–Maj 2025 statusin e investimit/investitorit strategjik e kanë përfituar gjithsej 54 projekte. Profili sektorial i këtij portofoli është karakterizuar nga një përqendrim i theksuar në sektorin e turizmit (42 projekte), ndërsa sektorët e tjerë kanë pasur peshë dukshëm më të ulët (bujqësi, energji, TEDA, industri/logjistikë).
Kjo shpërndarje tregon se instrumenti ka qenë veçanërisht tërheqës dhe funksional për projekte të turizmit, duke reflektuar potencialin natyror të vendit dhe interesin e lartë të investitorëve në këtë sektor. Megjithatë, niveli i ulët relativ i projekteve në sektorë me vlerë të shtuar të lartë, si prodhimi, teknologjia, inovacioni dhe zinxhirët industrialë, tregon një kufizim në diversifikimin e impaktit ekonomik.
Në këtë kuadër, përvoja e deritanishme sugjeron nevojën për orientim më të qartë të politikës drejt sektorëve që kontribuojnë në rritjen e produktivitetit, transferimin e teknologjisë dhe rritjen e eksportit.
Nga pikëpamja territoriale, investimet strategjike janë përqendruar kryesisht në disa bashki dhe zona të caktuara, veçanërisht në territore me potencial turistik dhe në disa qendra urbane. Një shpërndarje e tillë krijon një impakt të dukshëm në zonat pritëse, përmes rritjes së aktivitetit ekonomik, punësimit dhe zhvillimit të infrastrukturës mbështetëse.
Megjithatë, përqendrimi territorial nënvizon gjithashtu nevojën për politika më të balancuara që nxisin investimet strategjike edhe në zona me nevoja më të mëdha zhvillimore, me qëllim rritjen e kohezionit territorial dhe reduktimin e pabarazive rajonale. Në këtë drejtim, ligji i ri duhet të integrojë më qartë dimensionin e zhvillimit rajonal si kriter vlerësimi.
Në aspektin e origjinës së investitorëve, dominimi në numër i investitorëve vendas krahasuar me investitorët e huaj tregon se ligji ka shërbyer jo vetëm si instrument për tërheqjen e kapitalit të huaj, por edhe si mekanizëm lehtësues për kapitalin vendas. Kjo është pozitive në terma të mobilizimit të burimeve të brendshme dhe forcimit të kapaciteteve të biznesit vendas.
Megjithatë, për të maksimizuar impaktin afatgjatë në zhvillimin ekonomik, mbetet e nevojshme rritja e peshës së investimeve të huaja direkte në sektorë prioritarë dhe të diversifikuar, veçanërisht në ata që sjellin teknologji, knoë-hoë dhe integrim në tregje ndërkombëtare.
Sa i përket impaktit ekonomik, portofoli i miratuar i projekteve parashikon vlera investimi dhe vende pune të konsiderueshme në sektorë të ndryshëm. Këto projekte kanë potencial të kontribuojnë ndjeshëm në rritjen e kapaciteteve prodhuese dhe turistike të vendit, si dhe në zgjerimin e tregut të punës.
Megjithatë, zbatimi në praktikë ka treguar se jo të gjitha projektet kanë ecur me të njëjtin ritëm: një pjesë e projekteve janë realizuar, disa janë në proces zbatimi, ndërsa të tjera kanë kërkuar shtyrje afatesh ose nuk janë realizuar. Kjo nënvizon një mësim të rëndësishëm: miratimi i statusit strategjik dhe parashikimi i treguesve (investim/punësim) nuk garanton automatikisht realizimin, nëse nuk shoqërohet me monitorim sistematik, verifikim të progresit dhe mekanizma korrektues, si revokim statusi, rinegocim kushtesh ose përfundim i mbështetjes kur projekti nuk ecën sipas angazhimeve.
Një element i rëndësishëm i ligjit ka qenë përdorimi i masave mbështetëse, të cilat në praktikë janë shfaqur si instrumente reale për të zgjidhur bllokime tipike të projekteve të mëdha, si çështje pronësie, akses infrastrukture, përdorim brigjesh, pjesëmarrje shtetërore dhe procedura planifikimi.
Megjithatë, këto masa sjellin ekspozim më të lartë për administratën publike, si në aspektin e riskut fiskal, ashtu edhe në aspektin e riskut juridik dhe reputacional. Për këtë arsye, eksperienca e deritanishme tregon nevojën që çdo masë mbështetëse të bazohet në kritere të standardizuara, në transparencë më të lartë dhe në vlerësim paraprak të ndikimit (kosto–përfitim, risk fiskal, risk kontraktual), për të shmangur vendimmarrje rast pas rasti dhe perceptim për trajtim të pabarabartë.
Në planin e procedurave, një nga sfidat më të shpeshta ka qenë mospërputhja midis afateve “ambicioze” të parashikuara dhe kohës reale që kërkojnë proceset ndërinstitucionale, planifikimi territorial, dokumentacioni i pronës, lejet mjedisore dhe proceset e tjera shoqëruese. Kjo ka prodhuar nevojë për shtyrje afatesh dhe ka ekspozuar dobësinë e modelit të ngritjes ad hoc të grupeve, i cili shpesh sjell vonesa për shkak të mobilizimit të vonshëm dhe mungesës së një kapaciteti permanent teknik.
Si rrjedhojë, një nga mësimet kryesore është që vlerësimi dhe ndjekja e projekteve komplekse kërkon strukturë të qëndrueshme dhe të specializuar, me përgjegjësi të qarta, standarde të njëjta trajtimi dhe mekanizma të fortë monitorimi.
Ligji për investimet strategjike ka pasur një impakt të rëndësishëm në krijimin e një mekanizmi të dedikuar për projekte të mëdha dhe në ndërtimin e një rrjeti funksional koordinimi ndërinstitucional. Ai ka gjeneruar një portofol të gjerë projektesh dhe ka kontribuar në profilizimin e Shqipërisë si destinacion konkurrues, veçanërisht në turizëm.
Megjithatë, praktika ka evidentuar nevojën për përmirësime strukturore: diversifikim sektorial, standardizim kriteresh dhe masash, rritje transparence, monitorim të verifikueshëm të realizimit dhe menaxhim më të fortë të riskut fiskal dhe juridik. Këto mësime janë thelbësore për ligjin e ri të unifikuar, i cili duhet të ruajë elementet pozitive të modelit “one-stop” dhe koordinimit, por njëkohësisht të forcojë kontrollin, parashikueshmërinë dhe llogaridhënien në përdorimin e instrumenteve mbështetëse.
Ky akt u gjenerua në sistemin e mbivendosjes ligjore dhe pas kërkimit rezulton se nuk ka mbivendosje ligjore.
Akti i propozuar nuk ka për qëllim ndërmarrjen e proceseve të derregullimit dhe nuk sjell thjeshtim, reduktim apo eliminim të procedurave administrative ekzistuese.

IV. VLERËSIMI I LIGJSHMËRISË, KUSHTETUTESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR.

Projektligji hartohet në mbështetje të nenit nenit 78 dhe 83, paragrafi i parë, të Kushtetutës.

V. VLERËSIMI I SHKALLËS SË PËRAFRIMIT ME ACQUIS COMMUNAUITAIRE (PËR PROJEKTAKTET NORMATIVE)

Në tërësinë e tij, projektligji mbështetet në acquis commonutaire dhe është bazuar në:
Rregulloren (BE) 2019/452 e Parlamentit Evropian dhe e Këshillit e datës 19 mars 2019 për krijimin e një kuadri për analizimin e investimeve të huaja direkte në Bashkim;
Rregulloren (BE) Nr. 912/2014 e Parlamentit Evropian dhe e Këshillit e datës 23 korrik 2014 për krijimin e një kuadri për menaxhimin e përgjegjësisë financiare të lidhur me gjykatat e zgjidhjes së mosmarrëveshjeve ndërmjet investitorëve dhe shteteve të krijuara nga marrëveshjet ndërkombëtare në të cilat Bashkimi Evropian është palë.
Rregulloren (BE) Nr. 1219/2012 e Parlamentit Evropian dhe e Këshillit e datës 12 dhjetor 2012 për vendosjen e marrëveshjeve kalimtare për marrëveshjet dypalëshe të investimeve ndërmjet Shteteve Anëtare dhe vendeve të treta.

VI. PËRMBLEDHJE SHPJEGUESE E PËRMBAJTJES SË PROJEKTAKTIT 
Projektligji përbëhet nga 8 Kre dhe 61 nene.
Neni 1 – Objekti përcakton objektin e ligjit, i cili konsiston në rregullimin e mbrojtjes dhe nxitjes së investimeve, shqyrtimin e investimeve të huaja, mekanizmat e zgjidhjes së mosmarrëveshjeve dhe kompetencat e institucioneve përgjegjëse.

Neni 2 – Qëllimi Përcakton qëllimet e ligjit, duke synuar krijimin e një klime të favorshme për investime, promovimin e zhvillimit ekonomik, garantimin e mbrojtjes së investimeve dhe ofrimin e skemave mbështetëse.
Neni 3 – Fusha e zbatimit Përcakton subjektet dhe investimet mbi të cilat zbatohet ligji, si dhe shtrirjen e mbrojtjes ligjore edhe për investimet ekzistuese.

Neni 4 – Përkufizime Parashikon përkufizimet e termave kryesorë që përdoren në ligj për të siguruar interpretim dhe zbatim të unifikuar.

Neni 5 – Mbrojtja ligjore e investimeve Garanton mbrojtjen e investimeve në përputhje me Kushtetutën, marrëveshjet ndërkombëtare dhe legjislacionin shqiptar.

Neni 6 – Liria e investimit Sanksionon parimin e lirisë së investimit në të gjithë sektorët dhe territorin e vendit, me përjashtimet e parashikuara nga ligji.

Neni 7 – Trajtimi i drejtë dhe i barabartë Përcakton standardin e trajtimit të drejtë dhe të barabartë, transparencën dhe mbrojtjen e pritshmërive legjitime të investitorëve.

Neni 8 – Parimi i shtetit më të favorizuar Garanton trajtim jo më pak të favorshëm për investitorët e huaj, duke përcaktuar edhe kufizimet e këtij parimi.

Neni 9 – Liria e transferimit të fondeve Njeh të drejtën e transferimit të lirë jashtë vendit të të ardhurave dhe fondeve që burojnë nga investimi.

Neni 10 – Të drejtat mbi token Përcakton format e fitimit dhe përdorimit të të drejtave mbi tokën për qëllime investimi.

Neni 11 – Mbrojtja nga shpronësimi Vendos garancitë kundër shpronësimit arbitrar dhe kushtet kur ai mund të kryhet.

Neni 12 – Mbrojtja nga konfiskimi Parashikon mbrojtjen e investimeve nga konfiskimi ose sekuestrimi jashtë rasteve të parashikuara me ligj.

Neni 13 – Nxitja e zonave dhe sektorëve me potencial zhvillimi Përcakton politikat dhe instrumentet për zhvillimin e zonave dhe sektorëve me potencial investimi.

Neni 14 – Klasifikimi i zonave me potencial zhvillimi Parashikon kategoritë e zonave me potencial zhvillimi dhe kriteret për klasifikimin e tyre.

Neni 15 – Investimet e zhvilluara në pasuri private Rregullon mbështetjen e investimeve të realizuara mbi prona private brenda zonave me potencial zhvillimi.

Neni 16 – Masat mbështetëse për nxitjen e investimeve Përcakton format e mbështetjes që mund të ofrohen për investimet.

Neni 17 – Infrastruktura mbështetëse Parashikon ndërhyrjet në infrastrukturën publike për mbështetjen e investimeve.

Neni 18 – Shërbimet administrative mbështetëse Rregullon funksionimin e dritares unike të shërbimit dhe asistencën administrative për investitorët.

Neni 19 – Konsolidimi i pronës Parashikon procedurat e konsolidimit të pronës në funksion të realizimit të investimeve.

Neni 20 – E drejta e përdorimit të brigjeve Përcakton kushtet për përdorimin e brigjeve të deteve, liqeneve dhe lumenjve nga investimet e mbështetura.

Neni 21 – Fondi i Nxitjes së Investimeve Krijon fondin e pasurive shtetërore që mund të përdoret për mbështetjen e investimeve.

Neni 22 – Pjesëmarrja e shtetit në investim Parashikon rastet dhe format e pjesëmarrjes së shtetit në projekte investimi.

Neni 23 – Procedurat konkurruese Vendos parimin e përzgjedhjes së investimeve nëpërmjet procedurave konkurruese dhe transparente.

Neni 24 – Përputhshmëria me rregullat për ndihmën shtetërore Garanton respektimin e legjislacionit për ndihmën shtetërore.

Neni 25 – Proporcionaliteti i mbështetjes Përcakton kufijtë dhe kriteret për mbështetjen shtetërore të investimeve.

Neni 26 – Verifikimi i pastërtisë Parashikon kushtet e integritetit dhe rastet e përjashtimit nga mbështetja.

Neni 27 – Përjashtimet nga përfitimet Përcakton veprimtaritë ekonomike që nuk përfitojnë nga masat mbështetëse.

Neni 28 – Institucionet përgjegjëse Përcakton institucionet kompetente për nxitjen dhe mbështetjen e investimeve.

Neni 29 – Komiteti për Nxitjen e Investimeve Rregullon përbërjen, organizimin dhe kompetencat e Komitetit për Nxitjen e Investimeve.

Neni 30 – Agjencia Shqiptare e Zhvillimit të Investimeve Përcakton funksionet e AIDA-s në zbatimin e ligjit.

Neni 31 – Ministritë dhe institucionet e linjës Përcakton rolin dhe përgjegjësitë e institucioneve sektoriale.

Neni 32 – Përparësia e procedurave Parashikon trajtimin me përparësi të procedurave administrative që lidhen me investimet.

Neni 33 – Propozimi i zonave, pasurive dhe sektorëve Rregullon paraqitjen e propozimeve për zona, sektorë dhe pasuri me potencial zhvillimi.

Neni 34 – Verifikimi i pasurisë dhe kapaciteteve infrastrukturore Përcakton procedurat e verifikimit të statusit juridik dhe kapaciteteve zhvilluese të zonave.

Neni 35 – Klasifikimi dhe propozimi për Komitetin Parashikon përgatitjen e propozimit për vendimmarrje nga Komiteti.

Neni 36 – Vendimi i Komitetit të Nxitjes së Investimeve Rregullon vendimmarrjen për zonat, investimet dhe masat mbështetëse.

Neni 37 – Përmbajtja dhe publikimi i vendimit Përcakton elementët e detyrueshëm të vendimit të Komitetit dhe publikimin e tij.

Neni 38 – Thirrja publike Rregullon shpalljen e thirrjeve publike për përzgjedhjen e investitorëve.

Neni 39 – Vlerësimi paraprak Përcakton kushtet dhe kriteret e verifikimit paraprak të investitorëve.

Neni 40 – Komisioni i vlerësimit Parashikon përbërjen dhe kriteret e vlerësimit të projekteve të investimit.

Neni 41 – Shpallja e fituesit Rregullon procedurën e renditjes dhe shpalljes së investitorit fitues.

Neni 42 – Procedura për investimet në pronë private Përcakton procedurën për shqyrtimin dhe mbështetjen e investimeve në prona private.

Neni 43 – Pasuritë shtetërore kufitare Rregullon vënien në dispozicion të pasurive shtetërore kufitare me prona private.

Neni 44 – Unifikimi i procedurave Parashikon koordinimin dhe bashkimin e procedurave administrative për projekte komplekse.

Neni 45 – Monitorimi i zbatimit të investimeve Përcakton institucionet dhe procedurat e monitorimit të investimeve.

Neni 46 – Tarifa e aplikimit Rregullon pagesën e tarifës administrative për shqyrtimin e aplikimeve.

Neni 47 – Mekanizmi i shqyrtimit të investimeve të huaja Krijon sistemin e shqyrtimit të investimeve të huaja për arsye sigurie kombëtare dhe rendi publik.
Neni 48 – Masat parandaluese Parashikon masat që mund të merren për mbrojtjen e interesave të sigurisë dhe mbrojtjes kombëtare.

Neni 49 – Organi përgjegjës për shqyrtimin e investimeve të huaja Përcakton përbërjen, funksionimin dhe kompetencat e KNIH-së.

Neni 50 – Kërkesa për autorizim Përcakton rastet kur kërkohet autorizim për investime të huaja në sektorë strategjikë.

Neni 51 – Informacioni konfidencial Garanton trajtimin konfidencial të informacionit të marrë gjatë procedurave të shqyrtimit.

Neni 52 – Shqyrtimi ex officio Parashikon mundësinë e nisjes së procedurave të shqyrtimit me iniciativë të autoriteteve.

Neni 53 – Shqyrtimi nga KNIH Rregullon procedurën e shqyrtimit, hetimit dhe vendimmarrjes mbi investimet e huaja.

Neni 54 – Pasojat e ndalimit, anulimit ose vendosjes së kushteve Përcakton efektet juridike të vendimeve kufizuese ose ndaluese të KNIH-së.

Neni 55 – Ankimi Parashikon të drejtën e ankimit gjyqësor kundër vendimeve të KNIH-së.

Neni 56 – Sanksionet administrative Vendos sanksionet administrative për shkeljen e detyrimeve të parashikuara në kreun për shqyrtimin e investimeve të huaja.

Neni 57 – Mekanizmi i zgjidhjes miqësore të mosmarrëveshjeve Krijon procedurën institucionale për trajtimin dhe zgjidhjen miqësore të ankesave të investitorëve ndaj organeve shtetërore.

Neni 58 – Aktet nënligjore Në zbatim të këtij ligji do të miratohen aktet nënligjore, të parashikuar në pikën 4 neni 14,, pikën 5 neni 15, pikën 3 neni 16, pikën 3 neni 20, pikën 8 neni 21, pikën 6 neni 22, pikën 1 neni 35, pikën 2 neni 39, pikën 3 neni 40, pikën 3 neni 45, pikën 2 neni 46, pikën 5 neni 47, pikën 9 neni 53 dhe në pikën 7 neni 57  të këtij ligji, brenda 6 muajve nga hyrja në fuqi e këtij ligji

Neni 59 – Dispozita kalimtare Rregullon trajtimin e investimeve strategjike dhe aplikimeve ekzistuese sipas legjislacionit aktual.

Neni 60 – Shfuqizime Shfuqizon ligjin nr. 7764/1993 “Për investimet e huaja” dhe ligjin nr. 55/2015 “Për investimet strategjike në Republikën e Shqipërisë”.

Neni 61 – Hyrja në fuqi 


VII. INSTITUCIONET DHE ORGANET QË NGARKOHEN PËR ZBATIMIN E KËTIJ PROJEKTAKTI.

Për zbatimin e këtij projektligji ngarkohen Ministria Ekonomisë dhe Inovacionit, Agjencia Shqiptare për Zhvillimin e Investimeve dhe ministritë e linjës. 

VIII. MINISTRITË, INSTITUCIONET DHE SUBJEKTET E TJERA QË KANË KONTRIBUAR NË HARTIMIN E PROJEKTAKTIT.

Ky projektligj është hartuar nga Ministria e Ekonomisë dhe Inovacionit dhe Agjencia Shqiptare për Zhvillimin e Investimeve. 

IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE. 

Zbatimi i këtij projektligji nuk ka efekte financiare shtesë në buxhetin e shtetit.

						
MINISTRI I EKONOMISË DHE INOVACIONIT


								DELINA IBRAHIMAJ 

